Soektog na ontvoerders duur voort(Foto: SAPD Mpumalanga) Die polisie in Mpumalanga se soektog duur voort nadat ŉ 33-jarige man deur vier verdagtes in Komatipoort ontvoer is. Maroela Media het vroeër berig die man, ŉ vragmotorbestuurder, het Vrydag in ŉ ry gestaan en wag om die Lebombo-grenspos van Suid-Afrika na Mosambiek oor te steek. Hy het besluit om na ŉ vulstasie te stap vir verversings. Toe hy terugkeer na die vragmotor, is hy oorval. Die verdagtes het hom na nabygeleë bosse gesleep en ŉ bankoordrag van R30 000 geëis, maar hy kon slegs ŉ kleiner bedrag oorbetaal. Hulle het hom met ŉ panga en ŉ vuurwapen aangerand en hom aangesê om die res van die geld by sy familie te kry. Sy broer het glo ook ŉ onbekende bedrag kontant oorbetaal. Twee van die verdagtes het van die toneel gevlug en twee verdagtes het by hom agtergebly. Later het nóg een van die verdagtes vertrek en slegs een verdagte het by hom gebly. Die slagoffer is later vrygelaat en kon met sy lewe vlug. “Hy het weggehardloop en ŉ saak van ontvoering by die polisie aanhangig gemaak,” sê brig. Selvy Mohlala, woordvoerder van die polisie. “Tydens die ondersoek is daar onthul dat die verdagtes reeds van die kontant uit die rekening onttrek het. Die ondersoek duur voort.” Die polisie glo die man in die foto hiernaas kan hulle in hul ondersoek bystaan. Hy word versoek om dadelik die naaste polisiestasie te kontak. Indien enigiemand weet waar die man hom bevind, kan hulle sers. Zero Ngobeni kontak by 072 686 3142.